PRIJEDLOG

**VLADA REPUBLIKE HRVATSKE**

Na temelju članka 26. stavaka 1. i 4. Zakona o klimatskim promjenama i zaštiti ozonskog sloja (Narodne novine, broj 127/19.), Vlada Republike Hrvatske je na sjednici održanoj \_\_\_\_\_ donijela

**ODLUKU O OSNIVANJU POVJERENSTVA ZA MEĐUSEKTORSKU KOORDINACIJU ZA NACIONALNI SUSTAV ZA PRAĆENJE EMISIJA STAKLENIČKIH PLINOVA**

**I.**

Ovom Odlukom osniva se Povjerenstvo za međusektorsku koordinaciju za nacionalni sustav za praćenje emisija stakleničkih plinova (u daljnjem tekstu: Povjerenstvo).

**II.**

Povjerenstvo se osniva za potrebe praćenja izrade izvješća o emisijama stakleničkih plinova (Inventara), uključujući i uklanjanja pomoću ponora, davanja mišljenja na ta izvješća te sudjelovanja u pregledu tih izvješća.

Poslovi iz stavka 1. ove točke su:

- sudjelovanje u pripremi i dostava podataka iz sektora potrebnih za izračun emisija stakleničkih plinova u skladu sa zadanom metodologijom

- pregled Inventara emisija stakleničkih plinova na način da kontrolira točnost, transparentnost, potpunost, usporedivost i dosljednost podataka iz svoje nadležnosti

- donosi mišljenje o prihvatljivosti izvješća o Inventaru  emisija stakleničkih plinova u okviru svoje nadležnosti

- sudjelovanje u stručnom pregledu (reviziji) Inventara emisija stakleničkih plinova koji provodi Tajništvo Okvirne konvencije Ujedinjenih Naroda o promjeni klime (UNFCCC) i Europska komisija (EK), davanje pojašnjenja i odgovora na pitanja revizijskog tima stručnjaka UNFCCC i EK vezano za kontrolu izvješća o emisijama stakleničkih plinova

- pregled izvješća o provedenoj reviziji Inventara emisija stakleničkih plinova

- pregled i davanje mišljenja na preporuke stručnjaka revizijskog tima Okvirne konvencije Ujedinjenih naroda o promjeni klime i stručnjaka revizijskog tima Europske komisije o unaprjeđenju podataka iz sektora, uspostavljanju i primjeni nacionalnih faktora emisija i drugo

- osiguravanje kvalitete podataka emisija i nadzor na nacionalnoj razini, kvantifikacija nesigurnosti, izvještavanje u cilju promicanja transparentnosti

- razmatranje izbora metodologije, davanje mišljenja i prijedloga za primjenu više razine izvješćivanja

- razmatranje izbora metodologije, davanje mišljenja i prijedloga za ponovni izračun emisija stakleničkih plinova

- unaprjeđenje kvalitete podataka o aktivnostima i unaprjeđenje faktora emisija

- davanje mišljenja i odobravanje primjene više razine proračuna u slučaju kada ona ima značajan utjecaj na izračun emisija stakleničkih plinova i uklanjanje pomoću ponora

- drugi poslovi po potrebi.

**III.**

Predsjednika, zamjenika predsjednika i članove Povjerenstva rješenjem imenuje Vlada Republike Hrvatske na prijedlog Ministarstva gospodarstva i održivog razvoja.

Povjerenstvo iz točke I. ove Odluke čine:

- dvanaest predstavnika tijela državne uprave nadležnog za gospodarstvo i održivi razvoj od kojih je jedan predsjednik Povjerenstva, a jedan zamjenik predsjednika Povjerenstva,

- tri predstavnika tijela državne uprave nadležnog za poljoprivredu i šumarstvo,

- dva predstavnika tijela državne uprave nadležnog za more, promet i infrastrukturu,

- jedan predstavnik tijela državne uprave nadležnog za unutarnje poslove,

- jedan predstavnik tijela državne uprave nadležnog za regionalni razvoj i fondove Europske unije,

- četiri predstavnika tijela državne uprave nadležnog za poslove službene statistike,

- dva predstavnika Fonda za zaštitu okoliša i energetsku učinkovitost,

- četiri predstavnika Agencije za plaćanja u poljoprivredi, ribarstvu i ruralnom razvoju,

- jedan predstavnik Hrvatske agencije za civilno zrakoplovstvo,

- dva predstavnika Hrvatskih šuma d.o.o.,

- dva predstavnika Hrvatskih voda,

- jedan predstavnik Hrvatskog šumarskog instituta

- jedan predstavnik Agronomskog fakulteta,

- jedan predstavnik Energetskog instituta „Hrvoje Požar“,

- jedan predstavnik Fakulteta strojarstva i brodogradnje.

Čelnici institucija iz stavka 2. ove točke, imena svojih predstavnika koji će sudjelovati u radu Povjerenstva, dostavljaju Ministarstvu gospodarstva i održivog razvoja.

**IV.**

Tijelo državne uprave nadležno za gospodarstvo i održivi razvoj zadužuje se za obavljanje tehničkih i administrativnih poslova Povjerenstva.

**V**.

Institucije iz točke III. su dužne o svakoj promjeni imenovanog stručnjaka iz točke III. obavijestiti Ministarstvo gospodarstva i održivog razvoja.

**VI**.

Povjerenstvo se sastaje najmanje jedanput godišnje ili po potrebi za rješavanje pojedinih poslova Povjerenstva.

**VII**.

Članovi Povjerenstva sudjeluju u radu dostavljanjem podataka, davanjem pisanih očitovanja na dostavljene materijale ili usmeno na sastancima (uključujući radionice, seminare i drugo). O sastanku se vodi bilješka.

**VIII**.

Danom stupanja na snagu ove Odluke prestaje važiti Odluka o osnivanju Povjerenstva za međusektorsku koordinaciju za nacionalni sustav za praćenje emisija stakleničkih plinova (Narodne novine, broj 6/14).

**IX.**

Ova Odluka stupa na snagu danom donošenja, a objavit će se u Narodnim novinama.

KLASA:

URBROJ:

Zagreb, ……………2022.

Predsjednik

mr. sc. Andrej Plenković

**OBRAZLOŽENJE**

Pravni temelj za donošenje Odluke o osnivanju Povjerenstva za međusektorsku koordinaciju za nacionalni sustav za praćenje emisija stakleničkih plinova nalazi se u članku 26. Zakona o zaštiti klimatskim promjenama i zaštiti ozonskog sloja („Narodne novine“, broj 127/19., u daljnjem tekstu: Zakon).

Hrvatska kao država članica EU obvezna je usklađivati svoje nacionalno zakonodavstvo sa zakonodavstvom EU. Klimatski ciljevi EU-a po prvi su puta ugrađeni u europsko zakonodavstvo Europskim propisom o klimi (Uredba (EU) 2021/1119 o uspostavi okvira za postizanje klimatske neutralnosti) koji su postali pravno obvezujući za države članice. Ispunjenje obveze ciljeva smanjenja emisija stakleničkih plinova kontrolira se na godišnjoj razini i ocjenjuje u skladu s postupcima utvrđenim Uredbom (EU) 2018/1999 o upravljanju energetskom unijom i djelovanjem na području klime u dijelu koji se odnosi na izradu Izvješća o inventaru stakleničkih plinova. Hrvatska svake godine dostavlja Izvješće o inventaru stakleničkih plinova za Republiku Hrvatsku za razdoblje od 1990 do n-2 (gdje je n tekuća godina).

Vođenje nacionalnog sustava za praćenje emisija stakleničkih plinova u Republici Hrvatskoj, kao i izrada izvješća o emisijama stakleničkih plinova u Republici Hrvatskoj, propisana je navedenim Zakonom i Uredbom o praćenju emisija stakleničkih plinova, politike i mjera za njihovo smanjenje u Republici Hrvatskoj („Narodne novine“, broj 05/2017).

Zakonom je propisana obveza svima koji prikupljaju i/ili posjeduju podatke o djelatnostima po sektorima, kojima se ispuštaju ili uklanjaju staklenički plinovi, potrebne za izradu izvješća o emisijama stakleničkih plinova, uključujući i uklanjanje pomoću ponora, te podatke dostaviti tijelu državne uprave nadležnom za zaštitu okoliša. Ta se obveza odnosi na tijela državne uprave i druga tijela javne vlasti nadležna za poslove zaštite okoliša, gospodarstva, poljoprivrede, šumarstva, vodnoga gospodarstva, mora, prometa, poslova službene statistike te trgovačka društva koja upravljaju cestovnom i željezničkom infrastrukturom te trgovačka društva Hrvatske šume d. o. o. i Hrvatske vode.

Navedena izvješća moraju se svake godine unaprjeđivati prelaskom na više razine izvješćivanja i dostavljaju se Europskoj komisiji i tajništvu Okvirne konvencije Ujedinjenih naroda o promjeni klime, čiji stručnjaci potom provode reviziju navedenih izvješća. Temeljem nalaza izvješća revizije stručnog revizijskog tima Europske komisije i Okvirne konvencije daju se preporuke za stalno poboljšanje izvješća u smislu što detaljnijih podataka i sve veće pouzdanosti istih.

Slijedom navedenoga, osnivanje Povjerenstva za međusektorsku koordinaciju je od velikog značaja obzirom da se podaci prikupljaju od različitih tijela državne uprave i drugih tijela javne ovlasti čije je sudjelovanje neophodno u svim fazama dostave podataka, pregleda izvješća i reviziji izvješća jer je dostavljene podatke potrebno pojasniti revizorskom timu kako bi se izvršila obveza vezana za transparentnost, pouzdanost i točnost podataka. Također je važno osigurati konzistentnost podataka koje se nalaze u inventaru emisija s ostalim podacima koje različita tijela u Republici Hrvatskoj dostavljaju u Europski komisiju temeljem drugih EU propisa i međunarodnih propisa, npr. podaci iz poljoprivrede o broju krava, pilića, koji se dostavljaju i MINGORU za izradu izvješća moraju biti isti kao oni dostavljeni u Europsku komisiju i Food and Agriculture Organization (FAO).

Sva ta koordinacija je potrebna kako bi se, sukladno zakonskom okviru, navedeno izvješće dostavilo svake godine u siječnju/ožujku u Europsku komisiju, a potom u travnju u Tajništvo UNFCCC te zatim uspješno prošla revizija koju Europska komisija provodi u veljači, a Tajništvo UNFCCC u rujnu.